Waar wil ons help of hoe moet ons help? - Solidariteit WêreldSolidariteit Wêreld
Tuis › Nuuskantoor › Waar wil ons help of hoe moet ons help?
Waar wil ons help of hoe moet ons help?
Baie water het in die see geloop sedert Covid-19 vir die eerste keer aan Suid-Afrikaners bekend geraak het. Aan die een kant voel dit soos iets wat ons al 'n ewigheid vasvang; aan die ander kant weet ons dat dit maar skaars enkele maande is sedert Suid-Afrikaners direk met die virus gekonfronteer is. Sedertdien het dit vir ons duidelik geword dat die gewone ritme van huis en werk, gesin en skool, versteur is. Ander gewoontes, ander patrone, ander wyses van doen het noodsaaklik geword en ons pas wonderbaarlik daarby aan. Ons besef dat daar sedertdien meer as 55 000 gesinne in rou is. Daar is onsekerheid in baie mense se harte en baie soek nog rigting weens die onvoorspelbare uitwerking van die virus in ons leefwêreld.
Met die impak van die virus op individue, gesinne en gemeenskappe wat siek word, was dit van die begin af ook duidelik dat hierdie groot omwenteling 'n reuse-impak op die ekonomie van die land gaan hê. Dit voorspel ook groot uitdagings wat op die gebied van die maatskaplike omgewing wag.
Na ongeveer 'n jaar en 'n half begin die impak op die ekonomie en die maatskaplike omgewing duidelik word. Hoe groter die impak op die maatskaplike omgewing van ons menswees word, hoe dringender sal ons by die ontwikkeling van ons gemeenskappe betrokke moet raak.
So baie mense wil help en 'n verskil maak. Die tyd waarin ons leef dwing ons om nie net te vra of ons wil help en 'n verskil wil maak nie, maar eerder hoe ons op die doeltreffendste wyse moontlik 'n verskil kan maak. Wat is die behoefte? Hoe gaan die gemeenskap dit hanteer? Hoe kan ons volhoubare, gestruktureerde antwoorde bied? Om net rand na rand aan kospakkies te spandeer, onwillekeurig te bly uitdeel en sonder ophou net te koop en te verdeel, het werklik geen sin nie. Só word ons samelewing en gemeenskappe verswak en geen volhoubare oplossings word gebied nie.
Daar was 'n tyd toe die regering meer suksesvol was. Navorsing is in gemeenskappe gedoen, gemeenskapsontwikkelingsplanne en -progamme is daargestel en 'n georganiseerde, gestruktureerde en volhoubare samelewingsplan is ontwikkel. Dit gebeur nie meer nie. Ons kan nie op die regering staatmaak vir hulp nie en ook nie vir programme om ons gemeenskappe op te hef nie. Trouens, die regering van die dag is besig om ons in 'n totale welsynstaat te omskep. Hulle maak die toelaes net meer, verdeel meer, maak meer mense afhanklik sonder om enige langtermynplan of -oplossing te bied. Kerke, organisasies, individue en baie skenkers wat goed bedoel, dra slegs daartoe by dat ons mekaar op 'n ongestruktureerd wyse al hoe armer maak. In die proses word die nood net al hoe groter.
Juis daarom is dit belangrik dat gemeenskappe deel van 'n gemeenskapsontwikkelingsplan word. Ons moet almal die behoefte voel om nie net te help nie, maar om werklik 'n verskil te maak met die wyse waarop die patroon van armoede verbreek word. Om dit effektief te doen, het Solidariteit Helpende Hand pas met 'n landswye navorsingsopname begin om die behoeftes in gemeenskappe te bepaal. Enige lid van die gemeenskap kan hierdie gemeenskapsvraelys anoniem by www.onsgemeenskap.co.za invul. Hierdie opname neem tyd in beslag en is moeilik, maar deur dit op hierdie wyse te doen, besef ons al hoe meer watter verskil dit maak. Om 'n voorbeeld te noem: 'n gemeenskap ontvang al vir baie jare lank gereeld kos van verskeie organisasies, groepe en skenkers wat opregte bedoelings met welsynswerk het. Die gemeenskapopname toon egter 'n interessante bevinding: 60% van die mense in die spesifieke omgewing het nie bestuurslisensies nie. Saam met die gemeenskap kan daar nou stelselmatig aan 'n gestruktureerde plan gewerk word om in die kernbehoefte van die gemeenskap te voorsien. Elkeen wat die proses om 'n bestuurslisensie te kry suksesvol voltooi het, het skielik net soveel meer geleentheid om suksesvol te wees in hulle pogings om werk te bekom.
Met hierdie in gedagte wil Solidariteit Helpende Hand vir ons ondersteuners, vriende, gemeenskappe en kerke vra om ons met ons landswye gemeenskapvraelys te help. Solidariteit Helpende Hand wil graag ons gemeenskappe sien groei en ontwikkel. Daarom is dit nodig om gemeenskapgebaseerde ontwikkelingsprojekte daar te stel. JY bepaal die groei saam met JOU gemeenskap. Só gaan ons effektief, kragtig, gestruktureerd en volhoubaar die toekoms tegemoet. Om te wil help is van wesenlike belang, maar om rég te help is noodsaaklik.